A4-0386/96

Päätöslauselma Euroopan tilintarkastustuomioistuimen erityiskertomuksesta N:o 2/96 hallinnon tileistä ja Euroopan unionin hoitamasta hallinnosta Mostarissa sekä komission ja Mostarin hallinnon vastuuhenkilön vastaukset (C4-0513/96)

Euroopan parlamentti, joka

- ottaa huomioon Euroopan tilintarkastustuomioistuimen erityiskertomuksen N:o 2/96 hallinnon tileistä ja Euroopan unionin hoitamasta hallinnosta Mostarissa sekä komission ja Mostarin hallinnon vastuuhenkilön vastaukset (C4-0513/96) ((EYVL C 287, 30.9.1996, s. 1)),

- ottaa huomioon EY:n perustamissopimuksen 188 c artiklan 4 kohdan ja 206 artiklan 1 kohdan,

- ottaa huomioon 26. lokakuuta 1994 antamansa, yhteistä ulko- ja turvallisuuspolitiikkaa koskevan päätöslauselman ((EYVL C 323, 21.11.1994, s. 72)),

- ottaa huomioon budjettivaliokunnan ja talousarvion valvontavaliokunnan mietinnön ad-hoc-valtuuskunnan vierailusta Mostariin 26. - 29. maaliskuuta 1995 (PE 212.233),

- ottaa huomioon talousarvion valvontavaliokunnan mietinnön (A4-0386/96),

A. on tietoinen siitä, että rauhallisen monikansallisen rinnakkaiselon palauttaminen Bosnian ja Hertsegovinan tasavaltaan on aikaa vievä ja vaikea prosessi, vaikka sitä tuetaankin kansainvälisesti,

B. on vakuuttunut, että Mostar, sen lisäksi että se on tärkeä rauhallisen rinnakkaiselon takaamiseksi Bosnian ja Hertsegovinan tasavallassa, on tärkeä myös koko Euroopan kannalta,

C. ottaa huomioon, että Mostarin jälleenrakentamisessa ei voida unohtaa entisen Jugoslavian koko rauhanprosessiin liittyviä vaikeuksia,

D. ottaa huomioon, että Euroopan unionin hoitamaa Mostarin hallintoa varten varattiin 144 miljoonan ecun suuruinen summa, josta 127 miljoonaa saatiin yhteisön talousarviosta ja loput jäsenvaltioiden antamina suorina avustuksina,

E. pahoittelee, että korkealle asetettua tavoitetta kaupungin todellisesta poliittisesta yhdistymisestä, niin että sillä olisi yhtenäinen hallinto, yhteinen poliisi ja sen asukkailla olisi täydellinen liikkumisvapaus, ei tähän mennessä ole saavutettu,

F. on vakuuttunut, että Mostarille annetut huomattavat henkilö- ja taloudelliset voimavarat ovat kuitenkin puolustettavissa, koska siellä on onnistuttu lopettamaan aseelliset selkkaukset nopeammin kuin muualla Bosnian ja Hertsegovinan tasavallassa ja voitu aloittaa jälleenrakentaminen ja talouselämän normalisointi,

G. ottaa huomioon, että Euroopan unionin huolehtiminen Mostarin hallinnosta oli tärkeä poliittinen signaali, koska se osoitti, että entisen Jugoslavian konfliktia seuranneen häpeällisen erimielisyyden ja toimintakyvyttömyyden jälkeen eurooppalaiset halusivat toimia yhdessä,

H. ottaa huomioon, että kaikista vastoinkäymisistä huolimatta on osoittautunut poliittisesti oikeaksi ratkaisuksi tehdä yhteinen ulko- ja turvallisuuspolitiikka (YUTP) näkyväksi julkisen toiminnan avulla ja merkittävän henkilön johdolla,

I. ottaa huomioon, että EU-hallinon työ vaikeutui tarpeettomasti valmistelussa sekä päätös- ja hallintorakenteissa esiintyneiden useiden laiminlyöntien ja puutteiden takia, ja että on osittain vain onnellisten sattumien ansiota, ettei tehtävässä epäonnistuttu,

J. pahoittelee, että sen jälkeen kun EU:n edustajaan oli kohdistettu hyökkäyksiä kaupungin jakamista eri vyöhykkeisiin koskevan sovittelupäätöksen yhteydessä, Rooman neuvotteluihin saivat osallistua myös ne paikalliset kroaattipoliitikot, jotka olivat vastuussa näistä hyökkäyksistä, mikä lopulta johti siihen, että Koschnick jätti eropyyntönsä 26. helmikuuta 1996,

K. ottaa huomioon, että Euroopan unionin erityisedustajalla Martin Garrodilla on erityistehtävä siirtää asteittain EU:n edustajien hoitamat tehtävät uudelle, vaaleilla valitulle kunnallishallinnolle,

L. ottaa huomioon, että tilintarkastustuomioistuimen erityiskertomuksen perusteella näyttää jo nyt siltä, että on tehtävä joukko johtopäätöksiä, joilla ei ole merkitystä vain Bosnian ja Hertsegovinan tasavallan kehitykselle vaan myös yhteisen ulko- ja turvallisuuspolitiikan tulevalle muotoutumiselle, mukaan lukien siihen liittyvät taloudelliset ja hallinnolliset näkökohdat;

1. Pitää tervetulleena, että tilintarkastustuomioistuimen arvio Euroopan unionin toiminnasta Mostarissa on kaiken kaikkiaan positiivinen, joihinkin yksityiskohtiin liittyvistä kriittisistä huomautuksista huolimatta;

2. Kiittää Euroopan unionin Mostarin hallinnon jäseniä ja erityisessti ensimmäistä EU:n erityisedustajaa Hans Koschnickia tämän vasymättömästä ja rohkeasta työstä ja suuresta henkilökohtaisesta panoksesta;

3. Pahoittelee, ettei Hans Koschnickilla aina ollut täyttä ja rajoittamatonta poliittista selustatukea neuvoston puheenjohtajistolta ja EU:n ulkoministereiltä;

4. Toteaa, että neuvosto laiminlöi kestävien ja toimivien rakenteiden luomisen yhteisten toimien toteuttamiseksi, ja että puolivuosittain vaihtuva neuvoston puheenjohtajavaltio ja sen tueksi tarkoitettu jäsenvaltioiden valtuutetuista edustajista koostuva työryhmä olivat ilmeisesti ylivoimaisen tehtävän edessä, kun niiden olisi pitänyt neuvoston päätöksen mukaisesti valvoa yhteisiä toimia;

5. Toteaa, että neuvosto ei huolehtinut siitä, että EU:n erityisedustajalla olisi ollut käytettävissään päätösten tehokkaaseen täytäntöönpanoon tarvittavia poliisivoimia;

6. Pahoittelee, ettei neuvosto antanut erityisedustajalle oikeutta olla mukana valittaessa hallinnon johtoryhmää ja että jäsenvaltioiden väliset pohdinnat johtivat Euroopan unionin Mostarin hallinnon monimutkaiseen organisatoriseen rakenteeseen;

7. Pahoittelee, että neuvosto on jatkanut varojen vapauttamista erä kerrallaan yhteisön talousarviosta siitä huolimatta, että se sopi tästä käytännöstä luopumisesta puheenvaltiojohtajavaltio Espanjan kanssa, jotta vältettäisiin tarpeettomat viivästykset sekä se, että hallinnolliset menettelyt ovat monimutkaisia ja vaikeasti valvottavia;

8. Toteaa, että alun alkaen laiminlyötiin yhtenäisen varainhoitomenettelyn luominen, johon sisältyy varojen käyttöä koskevien kertomusten ja kirjanpidon integroitu järjestelmä, ja siihen tarvittavan ammatillisesti pätevän henkilöstön hankkiminen, mikä alkuvaiheessa johti moniin puutteisiin varainhoidossa, jotka onneksi kuitenkaan eivät ole pysyvästi haitanneet Euroopan unionin Mostarin hallinnon toimintaa;

9. Katsoo tilintarkastustuomioistuimen kertomuksen vahvistavan käsitystään siitä, että sopimuksissa on tällä hetkellä aukko yhteisen ulko- ja turvallisuuspolitiikan alalla, mikä on johtanut vaaralliseen epäselvyyteen neuvoston ja komission toimivaltuuksista ja vaikuttaa haitallisesti myös parlamentin oikeuteen pitää komissiota rajoituksetta vastuullisena;

10. Katsoo tilintarkastustuomioistuimen kertomuksen vahvistavan, että toimielinten välinen sopimus on tarpeen, jotta voidaan taata parlamentin asianmukainen osallistuminen yhteiseen ulko- ja turvallisuuspolitiikkaan;

11. Vaatii, että jatkuvuuden ja tehokkuuden takaamiseksi komissio vastaisuudessa valvoo ja hoitaa yhteisiä toimia päätöksentekohetkestä lähtien;

12. Katsoo saaneensa vahvistuksen vaatimukselleen, että yhteiset toimet rahoitetaan alusta alkaen yhteisön talousarviosta, käyttäen rajoittamatta perustamissopimuksen sisältämiä varainhoitoa koskevia määräyksiä ja varainhoitoasetusta noudattaen;

13. Pyytää jäsenvaltioita kiireellisesti tekemään johtopäätökset kokemuksista, jotka saatiin yhteisestä toiminnasta Mostarissa, ja suosittelee, että jäsenvaltiot luovat YUTP-henkilöstöreservejä yhteisiä toimia varten ja perustavat komission johdolla valmisteluryhmän, joka yhteisistä toimista tähän mennessä saatujen kokemusten perusteella valmistelee menettelyjä, joiden mukaisesti kerran päätetyt yhteiset toimet voidaan organisatorisesti ja rahoitusteknisesti toteuttaa mahdollisimman pian ja kitkattomasti;

14. Kehottaa komissiota hyödyntämään Euroopan unionista tehdyn sopimuksen J.8 artiklan 3 kohdan mukaisia oikeuksiaan ja laatimaan ehdotuksia uusiksi yhteisiksi toimiksi entisessä Jugoslaviassa; tällaisia toimia voisivat olla esim. pakolaisten kotiuttaminen ja riippumattomien tiedotusvälineiden luominen ja tukeminen;

15. Kehottaa neuvoston puheenjohtajavaltiota esittämään parlamentille kertomuksen Mostarin yhteisistä toimista ja ottamaan kantaa tilintarkastustuomioistuimen erityiskertomukseen;

16. Kehottaa puhemiestään välittämään tämän päätöslauselman neuvostolle ja komissiolle sekä jäsenvaltioiden hallituksille ja parlamenteille, WEU:n pääsihteerille sekä yhteisymmärryspöytäkirjan Euroopan unionin hoitamasta hallinnosta Mostarissa sopimuspuolille.